CELEX: C2004/179/25
Language: el
Date: 2004-07-10 00:00:00
Title: Υπόθεση Τ-159/04: Προσφυγή του Davide Rovetta κατά της Επιτροπής των Ευρωπαϊκών Κοινοτήτων που ασκήθηκε στις 24 Απριλίου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/13
            
         Προσφυγή του Davide Rovetta κατά της Επιτροπής των Ευρωπαϊκών Κοινοτήτων που ασκήθηκε στις 24 Απριλίου 2004
   (Υπόθεση Τ-159/04)
   (2004/C 179/25)
   Γλώσσα της διαδικασίας: η ιταλική
   Ο Davide Rovetta, εκπροσωπούμενος από τον Maurizio Gambardella, άσκησε στις 24 Απριλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Ευρωπαϊκής Επιτροπής.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την οριστική απόφαση περί κατατάξεως του προσφεύγοντος στον βαθμό Β5/3, της 14ης Μαΐου 2003, με την οποία εξάλλου απορρίφθηκε η αίτηση N. D/77/03 του προσφεύγοντος να καταταχθεί στον βαθμό B4 της σταδιοδρομίας,
            
         
               —
            
            
               να ακυρώσει την απόφαση με την οποία απορρίφθηκε το αίτημα προσβάσεως στα έγγραφα της επιτροπής ίσης εκπροσωπήσεως που περιλαμβάνεται στην απάντηση της διοικητικής ενστάσεως N. R/563/03,
            
         
               —
            
            
               να καθορίσει στο συμβολικό ποσό του ενός ευρώ την αποζημίωση για την ηθική βλάβη που υπέστη ο προσφεύγων με την προσβαλλόμενη απόφαση,
            
         
               —
            
            
               να υποχρεώσει την Επιτροπή να καταβάλει ό,τι οφείλεται στον προσφεύγοντα, αναδρομικώς από την ημέρα εντάξεώς του στην υπηρεσία στην περίπτωση που θα είχε καταταγεί στον βαθμό Β4, προαγωγή όπως θα προσδιοριστεί εκ μέρους της ΑΔΑ,
            
         
               —
            
            
               να καταδικάσει την Επιτροπή στην καταβολή των εξόδων της παρούσας δίκης.
            
         Ισχυρισμοί και κύρια επιχειρήματα:
   Ο Davide Rovetta, υπάλληλος στη Γενική Διεύθυνση Φορολογίας και Τελωνείων, μετά το πέρας της περιόδου δοκιμασίας, υπέβαλε στην ΑΔΑ αίτηση για να καταταχθεί, κατ' εφαρμογήν του άρθρου 31 του ΚΥΚ, στον υψηλότερο βαθμό της σταδιοδρομίας, δηλαδή στον βαθμό Β4. Με την αίτησή του προέβαλε ότι είχε προσληφθεί για να εκτελεί επίσης καθήκοντα νομικού στη Γενική Διεύθυνση Φορολογίας και Τελωνείων, διοικητική μονάδα Α3 «Νομικές υποθέσεις και έλεγχος εφαρμογής των κοινοτικών διατάξεων».
   Μετά την αρνητική απάντηση της ΑΔΑ να τον κατατάξει στον βαθμό Β5/3, υπέβαλε διοικητική ένσταση βάσει του άρθρου 90 παράγραφος 2 του ΚΥΚ κατά της αποφάσεως αυτής, ένσταση που απορρίφθηκε με ρητή απορριπτική απόφαση.
   Με την προσφυγή ενώπιον του Πρωτοδικείου, ο προσφεύγων ζητεί την ακύρωση της αποφάσεως επί της ενστάσεως και της προηγούμενης αποφάσεως περί κατατάξεως, καθώς και της αποφάσεως με την οποία του αντιτάχθηκε άρνηση προσβάσεως στα έγγραφα της επιτροπής ίσης εκπροσωπήσεως περί της βαθμολογικής κατατάξεως.
   Κατά την άποψη του προσφεύγοντος οι αποφάσεις αυτές είναι πλημμελείς λόγω παραβάσεως των άρθρων 25 και 31 του ΚΥΚ, της νομολογίας του Δικαστηρίου και του Πρωτοδικείου επί του θέματος αυτού, καθώς και λόγω παραβάσεως ουσιώδους τύπου, ελλείψεως αιτιολογίας και προφανούς σφάλματος εκτιμήσεως. Προβάλλει ακόμη, συναφώς, τη μη εφαρμογή στην προκειμένη περίπτωση της βασικής αποφάσεως περί της βαθμολογικής κατατάξεως, του 1983, όπως τροποποιήθηκε με την απόφαση της 7ης Φεβρουαρίου 1996.
   Τέλος, ο προσφεύγων επικαλείται την έλλειψη νομιμότητας του συστήματος εκχωρήσεως των εξουσιών στην ΑΔΑ εκ μέρους της Επιτροπής, στο πλαίσιο της βαθμολογικής κατατάξεως, λόγω παραβιάσεως των αρχών της αναλογικότητας, της διαφάνειας και της χρηστής διοικήσεως.